AARHUS: En 27-årig mand blev torsdag aften stukket med kniv og udsat for vold i sit hjem på Nørre Allé i det centrale Aarhus.

Overfaldet skete klokken 17.48. Ifølge politiets sigtelser stak en 21-årig mand og en 17-årig kvinde den 27-årige med kniv i ryggen og slog og sparkede ham flere gange i hovedet, på kroppen og på benene.

Ifølge Østjyllands Politi er den 27-årige mand uden for livsfare.

De tre involverede kender hinanden i forvejen og deltog i en fest på adressen på Nørre Allé. Ved festen kom de op at skændes, og skænderiet udviklede sig til det voldsomme overfald på den 27-årige mand.

To unge bliver fredag eftermiddag fremstillet i Retten i Aarhus sigtet for forsøg på manddrab, subsidiært kvalificeret vold.

Østjyllands Politi har ikke yderligere oplysninger i sagen.